**Justin Bieber** (s. 1. maaliskuuta 1994 London, Ontario, Kanada) on kanadalainen Grammy-palkittu laulaja ja lauluntekijä, jonka tyylilajeja ovat pääosin pop ja R&B.

Musiikkiura
-----------

### Lapsuus ennen levytyssopimusta

Justin Bieber syntyi 1. maaliskuuta 1994 Londonin kaupungissa Kanadan Ontariossa, ja hän vietti lapsuutensa Ontarion Stratfordissa. Bieberin vanhemmat ovat nimeltään Patricia "Pattie" Mallette ja Jeremy Jack Bieber. Bieber oli pariskunnan ensimmäinen – ja ainoa – lapsi. Vanhemmat erosivat Bieberin ollessa pieni. Äiti Pattie kasvatti hänet yksinhuoltajana ja teki paljon töitä kaksikon elättämiseksi. Bieberillä on isänsä puolelta kaksi nuorempaa puolisisarusta.

Bieberin täytettyä kaksi vuotta hän sai äidiltään lahjaksi rumpusetin, ja kahdentoista vuoden iässä hän osasi soittaa sujuvasti myös ainakin kitaraa ja pianoa. 12-vuotias Bieber osallistui 2007 paikalliseen kykykilpailuun Ne-Yon kappaleella "So Sick" ja sijoittui toiseksi. Perhe latasi videon esityksestä Youtubeen, ja sen jälkeen sinne ryhdyttiin lataamaan muitakin Bieberin esittämiä coverkappaleita.

### Musiikkiuran alku (2007–2009)

Justin Bieber vuonna 2010.
Musiikkimanageri Scooter Braun kiinnitti huomiota Bieberiin vuonna 2007 nähtyään hänestä internetiin ladatut videot. Lopulta Braun lennätti Bieberin Yhdysvaltojen Atlantaan, jossa Bieber esiintyi Braunille ja Usherille. He vakuuttuivat Bieberin kyvyistä ja ottivat hänet manageritoimistonsa listoille ja ryhtyivät etsimään hänelle levy-yhtiötä. Levytyssopimus solmittiin vuonna 2008 Island Recordsin kanssa. Bieberin ensimmäinen singlejulkaisu "One Time" ilmestyi alkuvuodesta 2009 Bieberin vielä levyttäessä ensimmäistä albumiaan. Single vetosi nopeasti kasvavaan fanijoukkoon eli "beliebereihin", joiksi fanit alkoivat itseään kutsua.

Bieberin esikoisalbumi *My World* julkaistiin marraskuussa 2009. Se on teknisesti EP-levy, koska se sisältää vain seitsemän musiikkikappaletta, eikä sitä siksi voida sanoa kokopitkäksi studioalbumiksi. EP myi tuplaplatinaa Isossa-Britanniassa sekä Bieberin kotimaassa Kanadassa, jossa se nousi myös albumilistan kärkeen. Yhdysvalloissa albumia myytiin platinaan oikeuttava määrä eli yli miljoona kappaletta, ja se nousi viidenneksi Yhdysvaltojen albumilistalla.

### Ensimmäiset studioalbumit (2010–2011)

Bieberin ensimmäinen kokopitkä studioalbumi, esikoisalbumin toinen puolikas *My World 2.0*, julkaistiin maaliskuussa 2010. Yhdysvalloissa albumi ponnahti listaykköseksi ja teki 16-vuotiaasta Bieberistä nuorimman miespuolisen sooloartistin Billboard 200 -albumilistan kärjessä sitten Stevie Wonderin vuoden 1963 ennätyksen. Albumilta julkaistiin ensimmäisenä singlenä "Baby"-niminen kappale, joka osoittautui Bieberin siihen mennessä suurimmaksi hitiksi. Kesään mennessä kappaleen musiikkivideo nousi Youtuben katsotuimmaksi, mutta myöhemmin myös vihatuimmaksi videoksi. Heinäkuussa 2010 *Toronto Sun* -lehti kirjoitti, että Justin Bieber on internetin haetuin julkisuuden henkilö.

Vuoden 2011 Grammy-palkintogaalassa Bieber oli ehdolla parhaaksi uudeksi artistiksi ja *My World 2.0* parhaaksi pop-albumiksi. Tammikuussa 2011 Bieber julkaisi remix-albumin *Never Say Never: The Remixes*, joka tuki Bieberin ensimmäistä elokuvaa nimeltä *Justin Bieber: Never Say Never*. Albumi sisälsi remixejä *My World 2.0* -esikoisalbumin kappaleista sekä useita vierailevia tähtiä, kuten Miley Cyrus, Chris Brown ja Kanye West. Se nousi Yhdysvalloissa Billboard 200 -albumilistan kärkeen, vaikka se sisälsi lähinnä aikaisemmin julkaistua materiaalia.

Marraskuussa 2011 Bieberiltä ilmestyi jouluteemainen *Under the Mistletoe* -studioalbumi, joka oli hänen toinen täyspitkä levynsä. Albumi nousi listaykköseksi Kanadassa, Kreikassa, Meksikossa ja Yhdysvalloissa. Lisäksi albumilta ainoana singlenä julkaistu "Misteletoe" myi Yhdysvalloissa tuplaplatinaa.

### *Believe* ja hiljaiselo (2012–2015)

Bieber esiintymässä Believe-kiertueella lokakuussa 2012.
Maaliskuussa 2012 Bieberiltä ilmestyi "Boyfriend"-kappale, joka oli hänen tulevan albuminsa ensimmäinen single. Singleä myytiin 521 000 digitaalista kappaletta sen julkaisua seuranneen viikon aikana, mikä oli historian parhaita viikkomyyntejä digitaaliselle julkaisulle. Bieberin kolmas studioalbumi *Believe* julkaistiin kesäkuussa 2012, ja se nousi listaykköseksi Yhdysvalloissa ja 15 muussa maassa. Albumia kehuttiin Bieberin aiempaa tuotantoa kypsemmäksi kokonaisuudeksi. Albumilta julkaistiin yhteensä viisi singleä, ja "Beauty and a Beat" -singleä varten Nicki Minajin kanssa kuvattu musiikkivideo rikkoi tuolloisen ennätyksen eniten ensimmäisen vuorokauden aikana katsotusta videosta. Bieber rikkoi ennätyksen toistamiseen.

Tammikuussa 2013 Bieber julkaisi akustisen albumin *Believe Acoustic*, joka sisälsi akustisia versioita *Believe*-albumin kappaleista sekä kolme ennenjulkaisematonta kappaletta. Sekin nousi Yhdysvalloissa listaykköseksi ja teki alle 19-vuotiaasta Bieberistä kaikkien aikojen nuorimman viisi listaykköstä saaneen artistin. Vielä joulukuussa 2013 Bieberiltä ilmestyi *Journals*-niminen kokoelmalevy, joka sisälsi kappaleita, jotka Bieber oli kirjoittanut Believe-kiertueellaan. Monet lauluista julkaistiin yksitellen kymmenen viikon aikana *Justin Bieber’s Believe* -konserttielokuvan promoamiseksi.

Vuosina 2014 ja 2015 Bieber vetäytyi tekemään uutta studioalbumia ja oli julkisuudessa enemmänkin yksityiselämänsä ongelmien, kuten parisuhdeongelmien takia.

### *Purpose* ja yhteiset kappaleet (2015–2019)

Parin vuoden tauon jälkeen elokuussa 2015 Bieber julkaisi singlenä "What Do You Mean?" -kappaleen, joka oli esimakua Bieberin myöhemmin ilmestyvältä *Purpose*-nimiseltä studioalbumilta. Kappale ponnahti Yhdysvalloissa Billboard Hot 100 -singlelistan kärkeen, ja se oli Bieberin ensimmäinen kappale listan ykkösenä. Myös albumin kaksi seuraavaa singleä – "Sorry" ja "Love Yourself" – nousivat listaykköseksi.

Bieberin neljäs studioalbumi *Purpose* julkaistiin marraskuussa 2015. Albumi oli EDM- ja R&B/pop-sekoitus, jota monet kriitikot pitivät Bieberin parhaana siihen mennessä. Albumista tuli Bieberin kuudes Billboard-listan ykköseksi noussut albumi. Maaliskuussa 2016 Bieberin Purpose-maailmankiertue lähti liikkeelle Yhdysvaltain Seattlesta.

Vuoden 2016 Grammy-gaalassa Bieber sai kolmannen ehdokkuutensa ja ensimmäisen voittonsa, kun yhdessä Jack Ü:n (eli Skrillexin ja Diplon) kanssa levytetty kappale "Where Are Ü Now" palkittiin parhaana dance-kappaleena. Skrillex osallistuu myös suurimman osan *Purpose*-albumin kappaleiden tuottamiseen. Vuonna 2017 Bieber oli puolestaan ensimmäistä kertaa ehdolla arvostetuimman Grammy-palkinnon eli vuoden albumin palkinnon saajaksi *Purpose*-levystään. Bieber sai kolme muutakin ehdokkuutta, kun *Purpose* oli ehdolla parhaaksi pop-albumiksi, ja "Love Yourself" vuoden lauluksi ja pop-sooloesitykseksi. Hän hävisi kaikki palkinnot Adelelle.

Toukokuussa 2017 Bieber vieraili DJ Khaledin kappaleella "I’m the One", joka nousi Yhdysvaltojen Billboard Hot 100 -singlelistan kärkeen. Viikko myöhemmin listaykköseksi nousi puolestaan remix-versio enimmäkseen espanjaksi lauletusta Luis Fonsin ja Daddy Yankeen kappaleesta "Despacito", jossa Bieber oli mukana. "Despacito" oli Bieberin viides Billboard-listan ykköseksi noussut kappale. Se pysyi Billboardin kärjessä 16 viikkoa, mikä oli pisin aika singlelle listan 59 vuoden aikana. Kuitenkin vuonna 2019 pitkäaikaisimman listaykkösen ennätyksen vei single "Old Town Road", joka oli 19 viikkoa Billboardin kärjessä.

Elokuussa 2017 Bieber julkaisi Bloodpopin kanssa singlen nimeltä Friends.

### *Changes* (2020–)

Tammikuussa 2020 Bieber julkaisi "Yummy"-nimisen singlen tulevalta albumiltaan. Uusi albumi *Changes* julkaistiin 14. helmikuuta 2020. Se nousi Yhdysvalloissa albumilistan kärkeen, ja siitä tuli Bieberin kuudes listaykkönen. Samannimisen kiertueen oli tarkoitus alkaa toukokuussa 2020, mutta koronaviruspandemian vuoksi kiertua jouduttiin siirtämään myöhemmin ilmoitettavaan ajankohtaan.

Bieber esiintyy Helsingin Kaisaniemessä 9. päivä elokuuta 2022.

Elokuva- ja televisioura
------------------------

Jon Chun ohjaama 3D-elokuva *Justin Bieber: Never Say Never* sai ensi-iltansa helmikuussa 2011. Sitä on luonnehdittu sekä konsertti- että elämäkertaelokuvaksi. Elokuvassa seurataan Bieberin valmistautumista konserttiin loppuunmyydyssä Madison Square Gardenissa vuoden 2010 syksyllä. Elokuva sisältää myös kuvamateriaalia Bieberin kotikaupungista ja lapsuudesta. Elokuvassa haastatellaan Bieberin lähipiiriä, mutta ei häntä itseään. Elokuva on Yhdysvaltojen historian tuottoisin konserttielokuva, sillä se tuotti amerikkalaisissa elokuvateattereissa 73 miljoonaa dollarin lippukassatulot. Maailmanlaajuisesti elokuva tuotti noin 99 miljoonaa dollaria.

Bieberin toinen elokuva, *Justin Bieber’s Believe*, sai ensi-iltansa joulukuussa 2013. Siinä tarkastellaan Bieberin Believe-kiertuetta ja Bieberin nousua julkisuuteen. Elokuvassa haastatellaan Bieberiä ja hänen tuttaviaan. Elokuva ei ollut aiemman kaltainen katsojamenestys, sillä se keräsi maailmanlaajuisesti lipputuloja vain noin 11 miljoonaa dollaria. Sen sijaan Suomessa elokuva oli vuoden katsotuimpia dokumenttielokuvia, sillä se keräsi elokuvateattereissa 17 066 katsojaa. Jon Chu ohjasi myös toisen elokuvan.

Syyskuussa 2010 Bieber esiintyi rikossarjassa *C.S.I.*, jossa hän näytteli sarjapommittajan veljeä. Hän esiintyi myös helmikuussa 2011 näytetyssä jaksossa, jossa hänen roolihahmonsa tapettiin. Vuonna 2015 Bieber oli roastattavana eli hiillostettavana Comedy Centralin erikoisjaksossa.

Esiintymiset Suomessa
---------------------

Justin Bieber esiintyi ensimmäisen kerran Suomessa vuonna 2013 osana Believe Tour -kiertuetta. Loppuunmyyty konsertti järjestettiin Helsingissä Hartwall Areenalla. Toisen kerran hän saapui Suomeen *Purpose*-levyn maailmankiertueella syksyllä 2016. Ensimmäinen keikka myytiin loppuun minuuteissa, jolloin Helsinkiin järjestettiin myös lisäkonsertti.

### Luettelo esiintymisistä

* 26. huhtikuuta 2013, Hartwall Areena, Helsinki
* 26. ja 27. syyskuuta 2016, Hartwall Areena, Helsinki
* 9. elokuuta 2022 Kaisaniemen puisto, Helsinki

Julkisuuskuva
-------------

Talouslehti *Forbes* on listannut Bieberin kolme kertaa kymmenen vaikutusvaltaisimman julkkiksen joukkoon vuosina 2011, 2012 ja 2013. *Forbesin* Celebrity 100 -listalla julkaistaan vuosittain vaikutusvaltaisimmat ja suosituimmat julkisuuden henkilöt näiden tulojen, medianäkyvyyden ja sosiaalisen median vaikuttavuuden perusteella.

Sosiaalista mediaa analysoivan palvelun Kloutin mukaan vuonna 2011 Justin Bieberillä oli enemmän vaikutusvaltaa sosiaalisessa mediassa kuin Barack Obamalla tai Dalai Lamalla. Syyskuussa 2010 Bieberin päivitysten uutisoitiin aiheuttavan 3 prosenttia kaikesta Twitterin liikenteestä. Hän on Twitterin toiseksi seuratuin henkilö yli 90 miljoonalla seuraajallaan. Maaliskuussa 2016 Bieberistä tuli ensimmäinen henkilö, jonka Vevo-videoita on katsottu yli 10 miljardia kertaa. Elokuussa 2016 hän poisti väliaikaisesti yli 80 miljoonan seuraajan Instagram-tilinsä kyllästyttyään faniensa tyttöystäväänsä solvaaviin kommentteihin.

Bieber on osallistunut useisiin hyväntekeväisyystempauksiin. Hän on kampanjoinut PETA:n eli eläinten oikeuksia puolustavan järjestön puolesta, jotta ihmiset adoptoisivat lemmikkejä eläinsuojista eivätkä kasvattajilta tai eläinkaupoista. Hän tuki Haitin vuoden 2010 maanjäristyksen uhreja osallistumalla Michael Jacksonin "We Are the World" -hyväntekeväisyyssinglen uudelleenlevytykseen. Hän lauloi kappaleen ensimmäisen rivin, jonka Lionel Richie esittää alkuperäisessä versiossa. Lisäksi Bieber tukee Pencils of Promise -hyväntekeväisyysorganisaatiota. Voittoa tavoittelematon järjestö rakentaa kouluja, ja se keskittyy kehitysmaihin. Organisaation tarkoituksena on taata koulutusta kaikille. Organisaation perustaja on Adam Braun, joka on Bieberin managerin Scooter Braunin veli.

Vuonna 2015 Bieber poseerasi Calvin Klein -alusvaatekampanjan mallina. Lisäksi Bieber mainostaa neljää hajuvettä. Ensimmäisen Someday-hajuveden hän lanseerasi vuonna 2011 Macy’s-tavaratalossa. Sen kerrottiin olevan kaikkien aikojen suosituin julkkis-hajuvesi, sillä se tuotti kolme miljoonaa dollaria vain kolmessa viikossa. Muut hajuvedet olivat Girlfriend (2012), The Key (2013) ja Justin Bieber Collector’s Edition (2014).

Yksityiselämä
-------------

Bieber kuvattuna sen jälkeen, kun Miamin poliisi pidätti hänet tammikuussa 2014.
Bieber on vakaumuksellinen kristitty ja kertoo kiittävänsä korkeampaa voimaa siitä, että on päässyt nykyiseen asemaansa.

Bieberillä on ollut lukuisia tyttöystäviä, joista tunnetuin lienee laulaja Selena Gomez, jonka kanssa hän seurusteli vuosina 2010–2012. Pari on-off-seurusteli vuoteen 2014 asti. Vuonna 2016 Bieber tapaili Sofia Richieta, joka on laulaja Lionel Richien tytär. Suhde herätti osassa faneja mustasukkaisuutta ja kielteisiä kommentteja, minkä vuoksi Bieber poisti väliaikaisesti yli 80 miljoonan seuraajan Instagram-tilinsä. Hän palasi kuitenkin Instagramiin alkuvuodesta 2017.

Vuoden 2018 heinäkuussa Bieber ja Hailey Baldwin kihlautuivat ja avioituivat 13. syyskuuta 2018 New Yorkissa. He muuttivat syksyllä 2018 Kanadaan, London-nimiseen kaupunkiin Ontariossa.

Hän kertoi vuonna 2019 aloittaneensa vahvojen huumeiden käytön jo vuonna 2013. Hänellä on ollut myös mielenterveysongelmia.

Tammikuussa 2014 Bieber pidätettiin ylinopeudesta ja rattijuopumuksesta. Hän oli ennen rattiin menoaan juonut alkoholia, polttanut marihuanaa ja nauttinut masennuslääkkeitä. Poliisi teki kotietsinnän Bieberin kotiin tammikuussa 2014. Bieber oli riidellyt naapurinsa kanssa, ja oli alkanut heittää naapuritaloaan kananmunilla. Naapuri soitti poliisit paikalle, ja Bieber jatkoi heittelyä vielä viranomaisten jo saavuttua paikalle. Naapurin mukaan kananmunista oli aiheutunut lähes 20 000 dollarin vahingot. Kotietsinnän yhteydessä yksi Bieberin ystävistä pidätettiin huumausainerikoksesta. Bieberin käytöksen johdosta Yhdysvalloissa aloitettiin kansalaisadressi, jossa vaadittiin laulajan karkottamista maasta. Vetoomuksessa häntä kuvailtiin vaaralliseksi sekä piittaamattomaksi huumeiden väärinkäyttäjäksi. Vetoomukseen kerättiin yli 270 000 nimeä, mikä ylitti selvästi presidentin reagoimiseen vaadittavat 100 000 allekirjoitusta. Lopulta Valkoinen talo reagoi adressiin tiedottamalla, että asiaan ei oteta kantaa.

Bieberin musiikillisia esikuvia ja ihailun kohteita ovat muun muassa Michael Jackson, The Beatles, Boyz II Men, Justin Timberlake, Usher ja Mariah Carey.

Bieberillä diagnosoitiin tammikuussa 2020 Lymen tauti eli borrelioosi, joka on puutiaisten aiheuttama infektiosairaus. Bieber sai kesällä 2022 kasvohalvauksen ja joutui perumaan sen johdosta esiintymisiään. Hänellä oli aiemmin diagnosoitu Ramsay Huntin oireyhtymä, joka oli yksi kasvohalvaukseen johtaneita syitä.

Saavutukset
-----------

### Palkinnot

Justin Bieber on voittanut lukuisia palkintoja. Merkittävimpiä hänen voittamiaan palkintoja on lueteltu alla.

* 19 MTV Europe Music Awards -palkintoa
* 14 Billboard Music Awards -palkintoa
* 12 American Music Awards -palkintoa
* 1 Grammy-palkinto

### Ennätykset

* Ensimmäinen artisti, jonka esikoisalbumilta seitsemän kappaletta on yltänyt Yhdysvaltain *Billboard* Hot 100 -musiikkilistalle.
* Eniten MTV Europe Music Awards -palkintoja voittanut artisti.
* Kaikkien aikojen nuorin *Billboard* Hot 100 -musiikkilistan ensimmäisellä sijalla debytoinut artisti.
* Eniten *Billboard Music Awards Top Social Artist* -palkintoja voittanut artisti (kuusi palkintoa).
	+ Ensimmäinen *Billboard Music Awards Top Social Artist* -palkinnon voittanut artisti (vuonna 2011).
* Eniten kappaleita *Billboard* Hot 100 -musiikkilistalla yhden viikon aikana yhdeltä artistilta (17 kappaletta).

Diskografia
-----------

*Pääartikkeli: Justin Bieberin diskografia*
### Studioalbumit

| Vuosi | Albumin julkaisutiedot | Singlet |
| --- | --- | --- |
| 2009 | ***My World*** (EP)
* Julkaistu: 17. marraskuuta 2009
* Levy-yhtiö: Island
 | 1. "One Time"
2. "One Less Lonely Girl"
 |
| 2010 | ***My World 2.0**** Julkaistu: 19. maaliskuuta 2010
* Levy-yhtiö: Island
 | 1. "Baby"
2. "Never Let U Go"
3. "Eenie Meenie"
4. "Somebody to Love"
 |
| 2011 | ***Under the Mistletoe**** Julkaistu: 1. marraskuuta 2011
* Levy-yhtiö: Island
 | 1. "Misteletoe"
 |
| 2012 | ***Believe**** Julkaistu: 15. kesäkuuta 2012
* Levy-yhtiö: Island
 | 1. "Boyfriend"
2. "As Long as You Love Me"
3. "Beauty and the Beat"
4. "Right Here"
5. "All Around The World"
 |
| 2015 | ***Purpose**** Julkaistu: 13. marraskuuta 2015
* Levy-yhtiö: Def Jam
 | 1. "What Do You Mean?"
2. "Sorry"
3. "Love Yourself"
4. "Company"
 |
| 2020 | ***Changes**** Julkaistu: 14. helmikuuta 2020
* Levy-yhtiö: Def JamRBMG Records
 | 1. "Yummy"
2. "Get Me"
 |
| 2021 | ***Justice**** Julkaistu: 19. maaliskuuta 2021
* Levy-yhtiö: Def JamRBMG Records
 | 1. "Holy"
2. "Lonely"
3. "Anyone"
4. "Hold On"
5. "Peaches"
 |

### Remix-albumit

* *My Worlds Acoustic* (2010)
* *Never Say Never: The Remixes* (2011)
* *Believe Acoustic* (2013)

### Kokoelmalevyt

* *My Worlds: The Collection* (2010)
* *Journals* (2013)

Lähteet
-------

* Melville, Tamara: *Bieber: musiikki, imperiumi, muutos*. Dennis Publishing, 2016. ISBN 978-952-321-291-6.

### Viitteet

1. ↑  17 Times Justin Bieber slayed On The Drums, Piano, Guitar, And... Trumpet?! *MTV.com*.  14.5.2015. Viitattu 5.10.2016. (englanniksi)
2. 1 2 3  Melville 2016, s. 5.
3. ↑  Justin Bieber's Siblings, Jazmyn and Jaxon, Sing 'Baby' *Entertainment Tonight*.  29.7.2015. Viitattu 5.10.2016. (englanniksi)
4. 1 2 3  Melville 2016, s. 6.
5. ↑  Melville 2016, s. 12.
6. ↑  American album certifications – Justin Bieber – My World *RIAA.com*. Viitattu 5.10.2016. (englanniksi)
7. ↑  Justin Bieber – Chart History Billboard 200 *Billboard.com*. Viitattu 5.10.2016. (englanniksi)
8. ↑  Justin Bieber Tops Billboard 200 With 'My World 2.0' *Billboard.com*.  31.3.2010. Viitattu 9.7.2017.
9. ↑  Justin Bieber's 'Baby' Is Most-Watched Video on YouTube *Billboard.com*.  16.7.2010. Viitattu 5.10.2016. (englanniksi)
10. ↑  Most Hated YouTube Video: Justin Bieber Tops With 1 Million Dislikes *Huffington Post*.  29.3.2011. Viitattu 5.10.2016. (englanniksi)
11. ↑  Bieber the king of the Internet *Toronto Sun*.  7.7.2010. Viitattu 5.10.2016.
12. ↑  Grammys 2011 Winners List *Billboard.com*.  13.2.2011. Viitattu 5.10.2016. (englanniksi)
13. 1 2  Melville 2016, s. 16.
14. ↑  Melville 2016, s. 14.
15. ↑  Gold & Platinum *RIAA.com*. Viitattu 5.10.2016. (englanniksi)
16. ↑  Justin Bieber's 'Boyfriend' Debuts at No. 2 on Hot 100 *Billboard.com*.  4.4.2012. Viitattu 5.10.2016. (englanniksi)
17. ↑  Melville 2016, s. 17.
18. ↑  Justin Bieber reclaims VEVO record with 'Beauty and a Beat' video *Digital Spy*.  15.10.2012. Viitattu 5.10.2016. (englanniksi)
19. ↑  Justin Bieber Scores Fifth No. 1 Album on Billboard 200 Chart  6.2.2013. Billboard.com. Viitattu 5.10.2016. (englanniksi)
20. ↑  Melville 2016, s. 15.
21. ↑  Justin Bieber Scores First Hot 100 No. 1 With Debut of 'What Do You Mean?' *Billboard.com*.  8.9.2015. Viitattu 5.10.2016. (englanniksi)
22. 1 2  Melville 2016, s. 18.
23. ↑  Justin Bieber Scores Sixth No. 1 Album on Billboard 200 Chart With 'Purpose' *Billboard.com*.  22.11.2015. Viitattu 5.10.2016. (englanniksi)
24. ↑  Beliebers Can't Get Over Justin Bieber's Four Grammy Nominations: See Their Tweets *Billboard.com*.  6.12.2016. Viitattu 23.12.2016. (englanniksi)
25. ↑  Luis Fonsi & Daddy Yankee's 'Despacito,' Featuring Justin Bieber, Hits No. 1 on Billboard Hot 100 *Billboard.com*.  15.5.2017. Viitattu 17.5.2017. (englanniksi)
26. ↑  Luis Fonsi, Daddy Yankee & Justin Bieber's 'Despacito' Ties for Longest Run at No. 1 in Hot 100's History *Billboard.com*.  28.8.2017. Viitattu 31.8.2017. (englanniksi)
27. ↑  Vihattu ja rakastettu Justin Bieber on julkaissut uutta musiikkia – tältä kuulostaa ensimmäinen uusi biisi neljään vuoteen *www.iltalehti.fi*. Viitattu 3.1.2020.
28. ↑  Justin Bieber Earns Seventh No. 1 Album on Billboard 200 Chart With 'Changes' *Billboard.com*.  23.2.2020. Viitattu 10.5.2020. (englanniksi)
29. ↑  Justin Bieber Postpones All 2020 Tour Dates Due to Coronavirus Crisis *Variety.com*.  1.4.2020. Viitattu 10.5.2020.
30. ↑  Jarkko Fräntilä: Justin Bieber saapuu Suomeen! *rumba.fi*.  15.11.2021. Viitattu 16.11.2021.
31. ↑  Melville 2016, s. 34.
32. ↑  Music Concert Box Office Mojo. Viitattu 2.10.2016. (englanniksi)
33. ↑  Justin Bieber: Never Say Never Box Office Mojo. Viitattu 29.10.2016. (englanniksi)
34. ↑  Melville 2016, s. 38.
35. ↑  Suomen katsotuimmat elokuvat vuonna 2014 *Elokuvauutiset.fi*. Viitattu 2.10.2016.
36. 1 2  Melville 2016, s. 36.
37. ↑  Melville 2016, s. 37.
38. ↑  Justin Bieberin konsertti myytiin loppuun välittömästi *Yle Uutiset*.  24.7.2012. Viitattu 5.10.2016.
39. ↑  Justin Bieber tulee toista kertaa Suomeen, ja tällä kertaa supertähden fanittaminen on coolia *YleX*.  20.9.2016. Viitattu 5.10.2016.
40. ↑  Halvauksesta toipunut Justin Bieber esiintyy tänään Helsingissä – tällainen on rankan lapsuuden elänyt tähti, joka vakuuttaa rauhoittuneensa *Yle Uutiset*.  9.8.2022. Viitattu 10.8.2022.
41. ↑  Rushe, Dominic: Justin Bieber is more influential online than the Dalai Lama or US president *The Guardian*.  2.1.2011. Viitattu 29.12.2011. (englanniksi)
42. ↑  Justin Bieber Accounts for 3 Percent of All Twitter Traffic *tvguide.com*. Viitattu 29.12.2011. (englanniksi)
43. ↑  Twitter Top 100 Most Followers *twittercounter.com*. Viitattu 1.12.2016. (englanniksi)
44. ↑  Teinipoppari rikkoi jälleen YouTube-ennätyksen *YleX*.  24.10.2012. Viitattu 5.10.2016.
45. 1 2  Justin Bieber poisti yli 80 miljoonan seuraajan Instagram-tilinsä kokonaan – sai tarpeekseen fanien typeryyksistä *Ilta-Sanomat*.  16.8.2016.  Arkistoitu 3.10.2016. Viitattu 5.10.2016.
46. ↑  Justin Bieber Promotes Adopting Animals From Shelters *PETA.org*. Viitattu 5.10.2016. (englanniksi)
47. ↑  Kauffman, Gil: 'We Are The World' Remake Brings Lil Wayne, Kanye West, Pink, Usher, More Together For Haiti *MTV News*.  2.2.2010. Viitattu 29.12.2011. (englanniksi)
48. ↑  Melville 2016, s. 40.
49. ↑  Bieber Breaks Beauty Sales Records Once Again With His Someday Perfume *Popsugar.com*.  15.7.2011. Viitattu 29.10.2016. (englanniksi)
50. ↑  Melville 2016, s. 44–45.
51. ↑  Ronson, Jon: Justin Bieber: One day with the most Googled name on the planet *Guardian*.  13.11.2010. Viitattu 29.12.2011. (englanniksi)
52. ↑  Melville 2016, s. 48.
53. ↑  Gonzales, Erica: Justin Bieber Is Back on Instagram *Harper's Bazaar*. Viitattu 13.8.2020. (englanniksi)
54. ↑  Justin Bieber on nyt ukkomies! Pop-tähti meni naimisiin - suunnaton hääjuhla järjestetään ensi viikolla *iltalehti.fi*. Viitattu 14.9.2018.
55. ↑  Justin Bieber ja Hailey Baldwin muuttivat pois Yhdysvalloista - jätti-iso koti sijaitsee järven rannalla *iltalehti.fi*. Viitattu 29.11.2018.
56. ↑  Katariina Karjalainen: Justin Bieberiltä harvinainen avautuminen lapsitähteyden kiroista: "Aloin käyttää vahvoja huumeita ja turmelin kaikki ihmissuhteeni" *Ilta-Sanomat*.  3.9.2019. Viitattu 3.9.2019.
57. ↑  Heino, Jenna: Belieberit puolustavat idoliaan: "Viimeisin uutinen särki sydämeni" *Iltalehti*.  24.1.2014. Viitattu 29.10.2016.
58. ↑  Poliisit ratsasivat Justin Bieberin kodin *Ilta-Sanomat*.  15.1.2014.  Arkistoitu 7.4.2016. Viitattu 29.10.2016.
59. ↑  Poliisi iski Justin Bieberin kotiin: Poptähti otettiin kiinni – talosta löytyi huumeita *Stara.fi*.  15.1.2014. Viitattu 29.10.2016.
60. ↑  Amerikkalaisten mitta täyttyi: Adressi Bieberin karkottamiseksi! *Iltalehti*.  30.1.2014. Viitattu 29.10.2016.
61. ↑  Nurminen, Jussi: Valkoinen talo vetoomuksesta Justin Bieberin karkottamiseksi: Mukavaa, että maahanmuuttoasiat kiinnostavat *Yle Uutiset*.  21.4.2014. Viitattu 29.10.2016.
62. ↑  Justin Bieber on His Musical Inspirations, His Fans, and Trying to Be a Regular Kid | Blogs | Vanity Fair *vanityfair.com*.  12.7.2012.  Arkistoitu 12.7.2012. Viitattu 2.8.2016.
63. ↑  Justin Bieber Music Influences *mtv.com*. Viitattu 2.8.2016.
64. ↑  Justin Bieber Loves Mariah Carey *bieber.trendolizer.com*.  Arkistoitu 17.8.2016. Viitattu 2.8.2016.
65. ↑  Justin Bieber kertoo sairastuneensa Lymen tautiin *www.iltalehti.fi*. Viitattu 9.1.2020.
66. ↑  Justin Bieber kärsii kasvohalvauksesta ja peruu keikkansa: "Kuten näette, tämä on melko vakavaa" *www.iltalehti.fi*. Viitattu 18.6.2022.
67. 1 2  All Time Biggest Winners 2015 (Arkistoitu – Internet Archive) Viitattu 5.12.2015
68. ↑  Bieber kahmi palkintoja MTV:n musiikkigaalassa - Beyonce jäi ilman palkintoja *iltalehti.fi*. Viitattu 7.11.2016.
69. ↑  inquisitr.com Viitattu 5.12.2015
70. ↑  theamas.com Viitattu 5.12.2015
71. ↑  billboard.com Viitattu 17.2.2016
72. ↑  Justin Bieber Fever Hits Miami *CBS*.  5.2.2010. Viitattu 28.12.2011. (englanniksi)
73. ↑  Goodman, Jessica: Justin Bieber becomes youngest male artist to debut at No. 1 with 'What Do You Mean?' *ew.com*.  8.9.2015. Entertainment Weekly. Viitattu 17.4.2016. (englanniksi)
74. 1 2  Taylor, Tiffany: Justin Bieber Could Set Four BBMAs Records this Year *billboardmusicawards.com*.  11.4.2016. Billboard.  Arkistoitu 15.4.2016. Viitattu 17.4.2016. (englanniksi)

Aiheesta muualla
----------------

* Kuvia tai muita tiedostoja aiheesta **Justin Bieber** Wikimedia Commonsissa

* Justin Bieberin kotisivut
* Justin Bieber Internet Movie Databasessa. (englanniksi)

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Justin Bieber |
| --- |
|  |
| 
* Diskografia

 |
|  |
| Studioalbumit | 
* *My World 2.0*
* *Under the Mistletoe*
* *Believe*
* *Purpose*
* *Changes*
* *Justice*

 |
|  |
| kokoelmat | 
* *My Worlds: The Collection*
* *Journals*
* *The Best*

 |
|  |
| Remix-albumit | 
* *My Worlds Acoustic*
* *Never Say Never: The Remixes* (2011)
* *Believe Acoustic*

 |
|  |
| EP-levyt | 
* *My World*
* *Freedom*

 |

 |


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Chile
* Espanja
* Ranska
* BnF data
* Katalonia
* Saksa
* Israel
* Yhdysvallat
* Latvia
* Japani
* Tšekki
* Korea
* Alankomaat
* Puola
* Portugali

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Yle

 |
|  |
| Muut | 
* Europeana
* IdRef

 |

 |